text: To bilister kørte over 200 km/t og mister nu kørekortet
  13 juni 2016 kl. 12.07
  Færdselspolitiet stoppede to bilister, som kørte over 200 km/t på motorvejen omkring Horsens i weekenden. Det udløser ubetinget frakendelse af kørekortet
  Færdselspolitiet var massivt til stede i og omkring Horsens i weekenden, hvor der var motorcykel-festival og speedway.
  Det blev til 92 forskellige forseelsen. Heraf 26 betingede frakendelser af kørekortet og to ubetingede.
  - Alle blev noteret for at køre for stærkt, men vi ved ikke, om de har forbindelse med hverken speedway eller MC festivalen, siger lederen af færdselspolitiet hos Sydøstjyllands Politi, vicepolitiinspektør Finn Ellesgaard Nielsen, til TV SYD.
  Politiet overvågede trafikken til og fra Horsens. Alle hastighedssagerne er optaget på motorvejene med videobiler.
  Politiet havde bl.a. lånt civile videobiler fra andre politikredse.
  De 92 rapporter er altså primært for fart. 10 af de betingede frakendelser er målt på strækninger med 110 km/t og resten på veje med 130 km/t. De to ubetingede frakendelser blev stoppet på 130-strækninger.
  Hvis man kører over 160 km/t på en 110-strækning giver det ubetinget frakendelse af kørekortet. På 130 km-stræninger skal farten op over 200 km/t, før kørekortet fratages.
  - Og det kørte de to, siger Finn Ellesgaard Nielsen til TV SYD. Det vil ikke være retfærdigt at sige, at de kommer fra arrangementerne i Horsens. De er trods alt noteret over en længere strækning.
  